Gitte Lillelund Bech (V), 2007-05-08:
Det skriver Rektorkollegiet bl.a., og man siger: Hvad med hele stillingsstrukturen og løndelen?
Hvordan kan det være, at det er så detailreguleret?
En del af det her er jo overenskomstreguleret; det er ikke nødvendigvis lovreguleret fra Folketinget.
Derfor er der altså nogle ting, jeg synes det er naturligt at der er en regulering af.
Det, jeg bare angriber her, er rent faktisk, at det er svært at finde ud af, hvad Det Radikale Venstre vil.
For Det Radikale Venstre foreslår med den ene hånd, at vi skal pålægge fra Folketingets side, at universiteterne indfører turbospecialer af 6 ugers varighed, og at man skal have mindst 3 års relevant erhvervserfaring, og at det skal være underviseren, der beslutter, hvilket emne det skal være man skal skrive sit turbospeciale om.
Det er med den ene hånd.
Med den anden hånd foreslås så det, vi behandler i dag.
Det er rent faktisk der, hvor man ønsker, at man skal afregulere universiteterne.
Så jeg har svært ved at forstå, hvad Det Radikale Venstre vil med det her forslag.
Og jeg må så bare sige, at jeg mener, vi er inde i en god gænge, og jeg mener, at det seneste initiativ, videnskabsministeren har taget, som er at sætte sig ned sammen med de folk, som har skrevet brevet, som fru Charlotte Fischer henviser til, da er den vej, vi ønsker at gå, og derfor kan vi ikke støtte det forslag, der kommer fra Det Radikale Venstre.
Beslutningsforslaget fra Det Radikale Venstre om at afregulere universiteterne lyder jo umiddelbart besnærende, men når man så får nærlæst forslaget, må jeg også sige, at det ikke er et forslag, som vi fra Venstre ønsker at støtte, for vi mener faktisk, at videnskabsministeren er godt i gang.
I forbindelse med vedtagelse af universitetsloven for et par år siden blev regeringen enig med Socialdemokraterne om, at man skulle lave en regelsanering sideløbende med, at man skulle styrke udviklingskontrakterne på universiteterne.
Det har vi faktisk gjort, så når Det Radikale Venstre i beslutningsforslaget efterlyser større forskningsfrihed m.v., kan jeg sige, at det allerede sker.
Det fremgik også af en forespørgselsdebat om universitetsfusionerne i Folketingssalen i november 2006, hvor Folketinget faktisk understregede vigtigheden af universitetslovens bestemmelser om forskningsfrihed og medarbejdernes frihed til at deltage i den offentlige debat, og Folketinget konstaterede også, at videnskabsministeren i 2009 gennemfører en evaluering, der belyser medarbejdernes og de studerendes medbestemmelse på universiteterne, den frie akademiske debat og ikke mindst forskningsfriheden under den nuværende universitetslov.
Så det, som De Radikale efterlyser i det her beslutningsforslag, er en afregulering, som bl.a. skal styrke forskningsfriheden, og det mener vi rent faktisk der bliver taget hånd om.
Så er jeg også, når vi nu skal debattere det her forslag, nødt til at påpege det lidt absurde i, at Det Radikale Venstre rent faktisk fremsætter det her beslutningsforslag om afregulering af universiteterne og samtidig har fremsat et beslutningsforslag, der hedder B 134, som desværre ikke er til debat i dag, og som går ud på, at man skal pålægge universiteterne at oprette turbospecialer af 6 ugers varighed, hvor emneformuleringen fastlægges af underviseren.
Ja, hvis ikke det er detailregulering, ved jeg i hvert fald ikke, hvad det er.
Derfor er mit råd til Det Radikale Venstre rent faktisk at beslutte sig for, om man ønsker detailregulering af universiteterne, sådan som det med turbospecialerne lægger op til, eller om man ønsker deregulering af universiteterne, sådan som B 135, som vi behandler i dag, lægger op til.
Jeg synes i hvert fald, det er ret svært at finde ud af, hvad det er, De Radikale egentlig vil.
I Venstre hylder vi frihed under ansvar.
Hvis man er sig sit ansvar bevidst, er der ikke behov for at regulere.
Det gælder også på universitetsområdet, og vi vil fortsat have fokus på regelsanering.
Vi ønsker som sagt ikke at støtte beslutningsforslaget fra Det Radikale Venstre om en afregulering af universiteterne, fordi vi mener, vi er godt på vej.
Jeg vil så sluttelig sige, at vi synes, det er yderst positivt, at videnskabsministeren rent faktisk har fået nedsat den her arbejdsgruppe, som skal se på, hvad der kan gøres ud over de tiltag, som vi allerede har igangsat.
Men som sagt vil vi afvise forslaget.